Пасольства Беларусі ў Германіі

Пасольства Беларусі ў Германіі або Пасольства Рэспублікі Беларусь у Федэратыўнай Рэспубліцы Германія (ням.: Botschaft der Republik Belarus in der Bundesrepublik Deutschland) — афіцыйнае дыпламатычнае прадстаўніцтва Рэспублікі Беларусь у Федэратыўнай Рэспубліцы Германія, размешчанае ў сталіцы дзяржавы — Берліне. Беларускім паслом у Германіі да 2024 года быў Дзяніс Сідарэнка. Гісторыя У 1919—1925 гг. у Берліне дзейнічала надзвычайная дыпламатычная місія Беларускай Народнай Рэспублікі. Нягледзячы на тое, што БНР не атрымала афіцыйнага прызнання з боку Германіі, яе дыпламатычная місія была зарэгістравана ў нямецкім Міністэрстве замежных спраў у сакавіку 1919 г. Прадстаўнікі БНР мелі афіцыйныя кантакты з нямецкім урадам і сустракаліся з нямецкім міністрам замежных спраў Вальтарам Зімансам. Місія займалася дапамогай ваеннапалонным беларусам, распаўсюджвала інфармацыю пра Беларусь у нямецкім грамадстве. Пры дыпламатычнай місіі дзейнічала Беларускае прэсавае бюро. У 1923 г. Германія ўсталявала фармальныя дыпламатычныя адносіны з кантраляванай бальшавікамі Беларускай Савецкай Сацыялістычнай Рэспублікай. Практычна двухбаковых адносін не вялося, пасольстваў у Мінску і Берліне адкрыта не было. Пасля распаду СССР і аднаўлення незалежнасці Беларусі дыпламатычныя стасункі з Германіяй былі адноўлены з спасылкай на стасункі, усталяваныя ў 1923 годзе. У 1994 годзе ў прысутнасці пасла Пятра Садоўскага, міністра замежных спраў Беларусі Пятра Краўчанкі і статс-сакратара міністэрства замежных спраў Германіі Дытэра Каструпа было афіцыйна адкрыта пасольства Беларусі ў Германіі. Яна размяшчалася ў тагачаснай сталіцы Боне па адрасе Fritz-Schäffer-Straße 20. У 1996 г. пасольства была пераведзена ў Берлін пасля таго, як туды была перанесена сталіца Германіі. Будынкі Пасольства займае дзве вілы XIX стагоддзя ў раёне берлінскага Трэптаў-парку. Адна з іх да Другой сусветнай вайны была жылым домам, а ў часы камуністычнай Германскай Дэмакратычнай Рэспублікі — паштовым аддзяленнем. Другі будынак вядомы як «Віла Луізэ» і быў пабудаваны архітэктарам Паўлем Гёфхенам у 1888 г. Нямецкі паэт Тэадор Фантанэ згадвае гэты дом у сваіх «Падарожжах па Брандэнбургу». Паслы Беларуская Народная Рэспубліка (кіраўнікі надзвычайнай дыпламатычнай місіі) Аркадзь Смоліч (май — жнівень 1919 г.) Лявон Заяц (жнівень — кастрычнік 1919 г.) Леанід Баркоў (кастрычнік 1919 г. — 1921 г.) Андрэй Бароўскі (1921—1925 гг.) Рэспубліка Беларусь (паслы) Пётр Садоўскі (1992—1994) Пётр Бяляеў (1995—1998) Уладзімір Скварцоў (1999—2009) Андрэй Гіро (2009—2015) Дзяніс Сідарэнка (2016—2024) Зноскі Спасылкі Афіцыйны сайт Архівавана 3 лютага 2020. Адкрыццё пасольства Рэспублікі Беларусь у Германіі, 1994 г. (Відэа)